題子瞻雪堂即次前韻
作者：沈遼
朝代：宋

paragraphs: 眉陽先生齊安客，雪中作堂愛雪白。
堂下佳蔬已數畦，堂東更種連坡麥。
不能下帷學董相，何暇悲歌如寗戚。
布裘藜杖自來往，山禽幽弄均春力。
桉上詩書羅縑緗，爐中燒藥笑王陽。
晨炊且糴北倉粟，冬服已指山前桑。
南岡差髙多種橘，迤北漸下宜栽秧。
北鄰亦有放達士，道路壺榼常相望。